Karin Hougaard oor om weg te wees uit Suid-Afrika
JY LEES NOU Karin Hougaard oor om weg te wees uit Suid-Afrika
Ek het nog altyd daarvan gehou om te speel met woorde - nuutskeppings, neologismes te bedink. Vir my was die woorde “Diaspora” of “Verwaaide” te wyd, neutraal selfs om vas te vat wat ek wou sê. “Wegkaner” dui vir my spesifiek op Suid-Afrikaners wat “weg” is uit hul vaderland.
Alles het 'n leeftyd. Ek reken soos seisoene, kom en gaan verlange, heimwee, liefde, passie, hunkering, jeug en en en en . . . Seisoene (letterlik of figuurlik) maak die proses sigbaar.
Jy skryf in Afrikaans en Engels. Hoe werk dit? Gebeur 'n gedig bloot in Afrikaans of in Engels, of besluit jy jy skryf iets in een van die twee tale?
Nee, skryf is vir my spontaan. Ek vind egter dat ek wel in 'n soort van “skryfmodus” inbeweeg. Wanneer dit gebeur, raak ek meer in myself gekeer en fokus binnetoe. Ek broei, kan nie regtig sê waaroor, of vir hoe lank nie. Ek het geen idee wat gaan gebeur as ek dan begin uiting gee aan my gedagtes nie. Die taal waarin ek skryf word bepaal deur wat my sneller is op 'n gegewe oomblik. Uiteraard speel my omgewing en dié se invloede 'n baie groot rol in my werk. Om in die VSA te wees impakteer beslis op my taalgebruik.
Geïnspireer deur Servantes se “Don Quixote van La Mancha”. In La Mantra verslaan ek soos Don Quixote my eie windmeule - my denkbeeldige “vyande” soos strykwerk, skoonmaak, tuinwerk. My skuif van Suid-Afrika na die VSA het my op verskeie vlakke laat kennismaak met 'n ander Karin. Ene wat nie bang is vir verandering nie, maar wat wel die bietjie-vir-bietjie wegraak in 'n tsunami van klein huishoudelike takies, vrees. My stryd met die proses van my identiteit wat noodgedwonge metamorfeer danksy my nuwe omgewing. Word my “mantra” : “ek sal nie disintegreer nie!”
Ek kan beslis daarvan getuig dat afstand perspektief gee. Die fisiese skuif was vir my gewis ook 'n positiewe kopskuif. Op sekere vlakke voel ek nou vir die eerste keer werklik tuis met myself, wie ek is, watter bydrae ek gelewer het en nog kan lewer; hoe ek staan in verhouding met myself, my verhouding met ander, my verhouding met my land.
Dat om 'n Wegkaner te wees my eintlik soveel digterby gebring het.